Vacanzas activas en Grischun
EMPRENDER RUMANTSCH: Dapi passa 25 onns datti curs da vacanzas per emprender rumantsch en Grischun.

En fanadur dal 1973 ha gì lieu a Samedan l'emprim curs per emprender rumantsch. Inizianta da quest'idea pioniera era stada la Fundaziun Planta. Ozendi organiseschan sper la Fundaziun Planta er la Fundaziun Retoromana e las differentas uniuns affiliadas da la Lia Rumantscha, en collavuraziun cun ils uffizis da traffic, mintg onn curs da rumantsch en tut las regiuns linguisticas. Ordaifer il territori rumantsch porschan las universitads, las scolas autas popularas, las scolas da club Migros e.u.v. curs da rumantsch.
L'emprim curs en la Chesa Planta a Samedan era vegnì frequentà da 62 persunas, da 47 dunnas e 25 umens. Dal 1974 s'aveva gia 72 participantas e participants, dal 1976 110 e dal 1978 129. Alura èsi ì enavos. Sco motiv per quai presuman ils responsabels la concurrenza dad auters curs ch'eran en il fratemp vegnids mess ad ir: a Laax, a Scuol, a Savognin e.u.v. - en mintga regiun per l'idiom correspundent. Tuttina èn bleras participantas e participants restads fidaivels als curs da la Fundaziun Planta. Mintg'onn frequentan tranter tschuncanta e tschient persunas ils curs sin ils differents stgalims, da classas per principiants fin ad avanzads. 
Ils curs èn accumpagnads da referats, da spiertas culturalas e dad excursiuns. Dapi il 1996 è plinavant vegnì introducì il «Seminari culturel ladin», quai è in'emna da studi durant la quala spezialists preschentan temas che han da far cun la lingua, cun la cultura, cun la litteratura, cun l'istorgia. Temas ch'èn gia vegnids tractads en il «Seminari culturel ladin» èn p. ex. la dunna en la litteratura rumantscha, la figura dal pur en la litteratura, la bilinguitad, l'istorgia dal spazi alpin e bler auter pli. E tenor quest model - curs da lingua accumpagnads da referats, seminaris e differentas spiertas culturalas - funcziunan er ils curs da rumantsch en las autras regiuns linguisticas che han lieu en general la stad, per part l'atun.
Per tut ils participants dals curs è l'interess per linguas il motiv decisiv per emprender er la lingua la pli pitschna da la Svizra. Per part han els relaziuns persunalas cun il territori rumantsch, sajan quai relaziuns da famiglia, sajan quai relaziuns pervi da vacanzas, pervi da regurdientschas dal militar e.u.v. - tut motivs che demussan ina gronda bainvulientscha e simpatia invers questa lingua minoritara. A Samedan s'inscuntra per part dapi onns ed onns la medema glieud, che frequenta sper ils curs da vacanzas er ils curs da rumantsch a las universitads u ad autras scolas en la Bassa.
 
IL PLED DAL MAIS

«Purtret d'apparientscha»
En rumantsch datti blers pleds che pon vegnir chapids be per persunas che san er tudestg, sco p. ex. manaivel al burgais (bürgernah) u ina midada da maun (Handänderung) e.u.v. Naginas schanzas per in Franzos u in Talian da chapir quai. Ma mintgatant sa chapescha er sco Rumantsch be staziun ed arriva a l'eveniment da chapir cun translatar enavos talas expressiuns. Purtret (Bild) d'apparientscha (Erscheinung) - ahhaaa! «Erscheinungsbild». En sasez gia en tudestg plitost «Dummdeutsch».
Curs da rumantsch
Davart curs dals differents idioms en las regiuns linguisticas resp. da rumantsch grischun a Cuira infurmescha la Lia Rumantscha, Via da la Plessur 47, 7000 Cuira, tel. 081/258 32 22. 
Curs da rumantsch ordaifer il Grischun: Scolas da club Migros a Turitg ed en autras citads Scol'auta populara da Berna Scol'auta populara da Turitg Universitads da Turitg, Friburg, Berna, Genevra e Son Gagl Neue Sprach- und Handelsschule Basel.